Nog ŉ plaasaanval in die VrystaatArgieffoto: Nico Strydom Sers. Martin Xuma, woordvoerder van die polisie, het gesê die 52-jarige boer is omstreeks 06:30 Saterdag op sy plaas in die Tweespruit-omgewing aangeval. “Hy het die honde hoor blaf en is na buite om te sien wat aangaan. Hy is na sy kantoor wat losstaande van die huis is. Die kantoor was nie gesluit nie en hy het ŉ man in die kantoor aangetref.” Volgens Xuma het die man, wat nie bekend is aan die slagoffer nie, ŉ mes uitgepluk. Die boer is in die bors en twee keer in die rug gesteek. Die aanvallers het hierna met die boer se Land Rover gevlug. Hy het egter naby die toneel teen ŉ boom vasgery en verder te voet gevlug. Xuma het gesê die boer sterk in ŉ stabiele toestand in ŉ hospitaal aan. Niemand is nog in hegtenis geneem nie en die polisie ondersoek sake van aanranding met die doel om ernstig te beseer en motordiefstal. Enigiemand met inligting oor die voorval kan die ondersoekbeampte by 082 466 7899 of die Tweespruit-polisiestasie by 051 963 9301 bel. Die jongste aanval volg ná twee plaasaanvalle op 20 April waartydens drie mense vermoor is. Pieter van der Berg (49) en sy huishulp Tsietso Matsabisa (57) is op ŉ plaas in die Wepener-distrik vermoor. Johannes du Randt, ŉ boer van Ladybrand, is dieselfde dag wreed op sy plaas vermoor. ŉ 87-jarige boer van die Parys-distrik is op 19 Maart aangeval en met ŉ hamer geslaan. Hy is later die week aan sy beserings dood.